‘ดีเอสไอ’เปลี่ยนทิศ ปิดคดีนายกฯซุกหุ้น
ดีเอสไอ สั่งยุติคดีปกปิดโครงสร้างหุ้นชินคอร์ปของนายกฯ
30 มี.ค. 2555

ดีเอสไอ สั่งยุติคดีปกปิดโครงสร้างหุ้นชินคอร์ปของนายกฯ
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) พร้อมด้วย พ.ต.ท.วรรณพงษ์ คชรักษ์ ผู้บัญชาการสำนักคดีการเงินการธนาคาร แถลงผลการตรวจสอบตามคำร้องของนายกรณ์ จาติกวณิช รองหัวหน้าพรรคประชาธิปัตย์ และนายวิรัตน์ กัลยาศิริ กรรมการบริหารพรรคประชาธิปัตย์ ให้ดำเนินคดีอาญากับ น.ส.ยิ่งลักษณ์ ชินวัตร นายกรัฐมนตรี นายบรรณพจน์ ดามาพงศ์ นายพานทองแท้ ชินวัตร และ น.ส.พินทองทา ชินวัตร 2 ข้อหา คือ ร่วมกันแจ้งพนักงานผู้กระทำการตามหน้าที่จดข้อความอันเป็นเท็จลงในเอกสารมหาชนหรือเอกสารราชการ และน่าจะเกิดความเสียหายต่อผู้อื่นหรือประชาชน ตามประมวลกฎหมายอาญา มาตรา 267 และฐานร่วมกันแสดงข้อความอันเป็นเท็จ หรือปกปิดโครงสร้างผู้ถือหุ้นตาม พ.ร.บ.หลักทรัพย์ฯ มาตรา 278 
ผลการตรวจสอบข้อเท็จจริงของดีเอสไอ พบว่า กรณีแจ้งเท็จนั้น สำนัก งานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) เคยมีหนังสือชี้แจงไปยัง รมว.คลัง แล้วว่าในช่วงเกิดเหตุยังไม่มีบทบัญญัติใดกำหนดให้มีการชี้แจงต่อเลขาธิการ ก.ล.ต. เป็นความผิดตามกฎหมายต่อเจ้าพนักงาน จึงเห็นว่า เหตุการกระทำไม่ครบองค์ประกอบความผิด จึงถือว่าไม่เป็นความผิด
อธิบดีดีเอสไอ กล่าวต่อว่า ส่วนประเด็นปกปิดโครงสร้างผู้ถือหุ้น เป็นหน้าที่ของบริษัท ชิน คอร์ปอเรชั่น เป็นผู้จัดทำ และข้อมูลที่ใช้รายงานก็มาจากบริษัทศูนย์รับฝากหลักทรัพย์ของประเทศ ซึ่งเป็นหน่วยงานของรัฐ รวมทั้งบริษัท ชิน คอร์ปอเรชั่น ซึ่งตรวจสอบข้อมูลแล้วพบว่ารายชื่อในขณะนี้เป็นรายชื่อที่ถูกต้องตรงกัน จึงไม่ได้เป็นรายงานอันเป็นเท็จหรือมีการปกปิดโครงสร้างผู้ถือหุ้น ไม่ได้ทำให้ผู้ใดเข้าใจผิดหรือมีความเสี่ยง 
นอกจากนี้ ยังไม่พบว่า น.ส.ยิ่งลักษณ์ นายพานทองแท้ และ น.ส.พินทองทา มีส่วนเกี่ยวข้องกับการจัดทำรายงาน เพราะถือเป็นหน้าที่ของบริษัท 
นายกรณ์ กล่าวว่า ถ้าปล่อยให้คดีนี้สิ้นอายุความ ทำให้รัฐเสียหาย จะยื่นร้องเรียนต่อสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ว่าละเว้นในการปฏิบัติหน้าที่